Anna Falkenberg (SP), 2025-06-03:
Tak for ordet, og tak for en rigtig god debat her i dag, og tak til statsministeren for redegørelsen.
Vi befinder os i en tid, hvor netop sammenhængskraften mellem Danmark, Færøerne og Grønland er vigtigere end nogen sinde før.
Det er ikke bare et abstrakt princip, men en konkret nødvendighed.
Lad mig begynde med en positiv og opløftende observation, som vi også har talt om her i dag.
Det er nemlig en stor fornøjelse at se både Færøerne og Grønland repræsenteret og deltage aktivt ved det nordiske ministermøde i Finland den 26. maj her i år.
Det er ikke blot symbolsk vigtigt, men det er også et billede på, hvordan rigsfællesskabet er, når det fungerer allerbedst.
Vi var der som ligeværdige aktører i det nordiske samarbejde.
Det er præcis den tilgang, jeg mener bør gennemsyre hele vores rigsfællesskab, både i det udenrigspolitiske arbejde og i de sikkerhedspolitiske drøftelser og i det mere daglige samarbejde også.
Det nordiske møde i Finland minder os om, at vi som rigsfællesskab har noget unikt.
Vi står med en kombination af geografisk spændvidde, ressourcer, historie og værdier, som er en styrke i verden, hvis vi forstår at bruge det aktivt og ansvarligt.
Men vi må også se realiteterne i øjnene, og rigsfællesskabet står over for et pres udefra.
Det er en ny form for stormagtsrivalisering i Arktis, ændrede geopolitiske interesser i Nordatlanten eller nye forsøg på at splitte enheden med misinformation eller diplomatiske forsøg på at skabe splid mellem rigsdelene.
Vi har fået syn for sagen, da en allieret stormagt har sat rigsfællesskabet under pres med ønsket om at overtage Grønland.
Efterretningstjenesterne har også advaret om spionage og trusler om hybridangreb fra Rusland, og netop i den forbindelse er det afgørende, at vi fastholder og styrker sammenhængskraften og samarbejdet i rigsfællesskabet.
Vi må ikke tage det for givet, og det kræver vedligeholdelse, som jeg har sagt gentagne gange.
Det kræver politisk vilje, og det føler jeg der er, og det kræver, at vi anerkender vores forskelle, men ikke lader dem blive til afstand.
Færøerne flyver ofte under radaren, også i den danske offentlighed og i den politiske debat her på Christiansborg og ikke mindst ude i den store verden.
Det betyder dog ikke, at færingene og Færøerne ikke mærker konsekvenserne af den geopolitiske forandring i verden, tværtimod.
Vi mærker presset, og vi mærker behovet for, at rigsfællesskabet står som en troværdig og robust enhed i mødet med omverdenen.
Når store aktører forsøger at trække Færøerne ind i deres interessesfære, har vi brug for et fællesskab, der bakker os op, og hvor vi føler os som en naturlig og ligestillet del.
Derfor er det altafgørende, at rigsfællesskabet ikke kun bliver nævnt i festtaler, men er noget, vi investerer i til daglig.
Jeg vil også lige tilføje, at det virkelig er noget, som vi gennem de seneste par måneder og måske det seneste halve til hele år for alvor har mærket.
Et område, som vi også har været lidt inde på her i dag, og som vi i høj grad har brug for at investere i, er politiet på Færøerne, som er et fælles område, og som vi træffer beslutning om her i Folketinget.
Det færøske samfund har de seneste år udviklet sig markant, og vi har set en stigende befolkningstilvækst og oplevet en buldrende økonomi, og Færøerne har været i rivende udvikling.
Men den udvikling skaber også nogle ting, der går i en forkert retning.
Vi ser en stigning i sager, der kræver politiets tilstedeværelse.
Organiseret kriminalitet er ikke længere et ukendt fænomen.
Økonomisk kriminalitet og forbrydelser mod unge og børn på nettet er voksende, og det er noget, der bekymrer mig.
Det kræver både et solidt beredskab og større ekspertise og opkvalificering blandt politifolk.
Derfor vil jeg klart og tydeligt sige her i dag, at ved de kommende politiforhandlinger vil jeg arbejde for, at politiet på Færøerne bliver prioriteret højere og løftet op på et højere niveau, så det er sammenligneligt med de danske politikredse.
Det skal siges, at der er gjort meget, men der mangler altså stadig et stykke.
Det gælder både, hvad angår ressourcer og udstyr, så vi for alvor kan få et politi på Færøerne, der er rustet til den opgave, som et moderne færøsk samfund står over for.
Hvis ikke vi investerer i det, risikerer vi at svække sammenhængskraften og folks tiltro til de rigsinstitutioner, som vi har.